Рејчел Вајс

Рејчел Хана Вајс (родена на 7 март 1970 година) — англиска глумица. Позната е по своите улоги во независни филмови и блокбастери. Освоила неколку награди, вклучувајќи Оскар, награда на Британската филмска академија, награда Златен глобус, награда на Здружението на филмски глумци и награда Лоренс Оливие.
Вајс почнала да глуми во театарски и телевизиски продукции во раните 1990-ти, а своето филмско деби го имала во ''Машина на смртта'' (1994). Таа ја освоила наградата Критички круг театар за нејзината улога во ''Дизајн за живеење'' од Ноел Кауард во 1994 година, а потоа се појавила во продукцијата на Донмар Веархаус во 1999 година на драмата ''Одеднаш минатото лето'' од Тенеси Вилијамс. Нејзиниот филмски пробив се случил со нејзината главна улога како Евелин Карнахан во холивудските акциони филмови ''Мумија'' (1999) и ''Враќањето на мумијата'' (2001). Вајс потоа глумела во неколку филмови од 2000-тите, вклучувајќи ги ''Непријател на портите'' (2001), ''За едно момче'' (2002), ''Побегната порота'' (2003), ''Константин'' (2005), ''Фонтаната'' (2006), ''Дефинитивно, можеби'' (2008), ''Прекрасни коски'' (2009) и ''Свиркачот'' (2010).
За нејзината изведба како активистка во трилерот од 2005 година ''Постојаниот градинар'', ја освоила наградата Оскар за најдобра споредна женска улога, а за играњето на Бланш Дибоа во обновата на ''Трамвај наречен желба'' од 2009 година, ја освоиа наградата Лоренс Оливие за најдобра актерка. Во 2010-тите, Вајс продолжила да глуми во филмови со голем буџет како што се акциониот филм ''Наследството на Борн'' (2012) и фантастичниот филм ''Оз големиот и моќен'' (2013) и добила критички пофалби за нејзините изведби во независните филмови ''Длабокото сино море'' (2011), ''Негирање'' (2016) и ''Омилената'' (2018). За нејзиното портретирање на Сара Черчил во ''Омилената'', ја освоила наградата БАФТА за најдобра споредна женска улога и добила втора номинација за Оскар. Вајс ја играла Мелина Востокоф во филмот на Кинематографската вселена на Marvel, ''Црната Вдовица'' (2021), и глумела како близнаци гинеколози во трилер минисеријата ''Мртви прстени'' (2023).
1 Ран живот
Вајс била родена на 7 март 1970 година во Вестминстер, Лондон, и пораснала во Хемпстед Гарден Сабарб. Нејзините родители емигрирале во Обединетото Кралство како деца околу 1938 година, пред почетокот на Втората светска војна, за да избегаат од нацистите. Нејзиниот татко, Џорџ Вајс, бил унгарски еврејски машински инженер и пронаоѓач познат по тоа што бил пионер во еден вид вентилатор. Нејзината мајка, Едит Рут била наставничка, а подоцна и психотерапевт, по потекло од Виена, Австрија.
2 Личен живот
Во 2001 година, Вајс била во врска со американскиот режисер и продуцент Дарен Аронофски. Вајс се преселила во Њујорк со Аронофски следната година; во 2005 година, тие се свршиле. Нивниот син се родил во мај 2006 година во Њујорк. Во ноември 2010 година, Вајс и Аронофски објавиле дека биле раздени со месеци, но останале блиски пријатели и се посветени на заедничкото воспитување на нивниот син во Њујорк
Вајс и англискиот актер Даниел Крег биле пријатели многу години и работеле заедно на филмот ''Куќа на соништата'' од 2011 година. Тие почнале да се забавуваат во декември 2010 година и се венчале на 22 јуни 2011 година на приватна церемонија во Њујорк, со четири гости, вклучувајќи го синот на Вајс и ќерката на Крег. На 1 септември 2018 година, било објавено дека го добиле своето прво заедничко дете, ќерка.
Вајс се појавувала на насловните страници на списанија како што е ''Вог''. Била муза на модниот дизајнер Нарцисо Родригес, и била именувана за глобален амбасадор на Лореал во 2010 година. Британска државјанка по раѓање, Вајс станала натурализирана американска државјанка во 2011 година.